Die lekkerste gratis nuus-app is hier! | Maroela Media
Skermskoot uit Maroela Media se advertensie
Loer gerus na ons toneomkrullekkerkry-advertensie onderaan die berig!
In 'n wêreld waar inligting so vrylik beskikbaar is, moet jou nuuskanaal geloofwaardig, gerieflik en gratis wees. Maroela Media stel hiermee amptelik sy nuus-app bekend!
Bly op hoogte met die jongste nuus: alles wat jy wil weet is nou in een app beskikbaar.
Ons app hou jou op hoogte met die jongste nuusgebeure en ons vertel jou alles wat in die wêreld van rugby gebeur. Kom kry op die koop toe sommer ook al jou tradisionele resepte. Onder "Vreemdhede" kan jy al die stories kom lees wat jou na jou asem laat snak, jou 'n traan laat pik of laat skaterlag van lekkerkry en plesier. Dis nog net die oortjies van die seekoei!
Kom leer ook waar kom 'n idioom vandaan, lees die mooiste gedigte en vind alles uit oor woorde wat jy al vergeet het. Ons app hou jou ook op hoogte met al die jongste Afrikaanse boeke op die rak.
Bly ook op hoogte met al die Afrikaanse flieks en musiek- en teaternuus en kry sommer 'n warm gevoel in jou hart oor al die goeie nuus wat ons onder "Goeie goed" op die app publiseer.
Jou daaglikse oordenking is ook beskikbaar en jy kan boonop ook alles kom lees oor motors, tegnologie en die ruimte!
En dan kom sê meningsvormers hul sê in Nóú pra' jy – hier kan jy ook jou stuiwer in die armbeurs kom gooi.
Die app is beskikbaar vir iPhone en Android-slimfone en jy kan self kies wat jy wil sien, indien daar afdelings is waarin jy nie belangstel nie.
Ons app is die nuusleser met die vreemde pruik, die soustannie met die lekker bak beskuit, die skeidsregter en die oom op die pawiljoen wat nartjies gooi. Ons is jou taaljuffrou en die pêl wat saam stokkies draai. Ons is jou ouma se sagte skouer en jou oom se blinknuwe motor. Skink vir jou 'n koppie boeretroos dan kuier jy lekker saam. Dis Maroela, Pappa!